10.Įžangos ir pabaigos dermė

* Ar yra suformuluota ir užrašyta pagrindinė mintis? Ar ji nekartojama?
* Ar mintis vystoma nuosekliai, logiškai? Gal yra nereikalingų sakinių, frazių?
* Ar galima iš šių dalių nuspėti, kokios dėstymo dalys?
* Ar siekiama kalbėti netradiciškai, kūrybiškai?
* Ar išlaikytos įžangos ir pabaigos proporcijos?

**Išbandymai žmogui – bausmė ar dovana?**

Įžanga. Dažniausiai išbandymai tampa labai geru būdu patikrinti save įvairiose gyvenimo situacijose. Jie padeda pažinti save ar atrasti tikrąjį pašaukimą, dažnai žmogus po įvairių gyvenimo smūgių tik sustiprina savo asmenybę. Bet nutinka ir taip, kad gyvenimo išbandymų tiesiog negali ir nepajėgi įveikti ir dėl jų turi atsisakyti savo svajonių ar pašaukimo. Todėl galiu teigti, kad gyvenimo išbandymai žmogui gali būti tiek bausmė, tiek dovana.

Pabaiga.Taigi, apibendrindama galiu teigti, jog gyvenimo išbandymai gali tapti tiek bausme, tiek dovana. Tereikia sugebėti tinkamai įvertinti situaciją ir nepasiduoti prieš netikėtus gyvenimo smūgius. Manau, kad nepasiduoti emocijoms ir išsaugoti savo vidinę stiprybę tokiais atvejais yra svarbiausia. Kad ir kaip bebūtų, visi gyvenimo išbandymai mums suteikia išminties ir sustiprina mūsų asmenybę.

**Kaip lietuviai vertina dorą?**

Įžanga. „Mirk, vaikeli, arba doru žmogum būk,“ – tokią senovės lietuvių motinų išmintį cituoja savo veikaluose XIX a. pirmosios pusės lietuvių istorikas S. Daukantas. Nuo tų laikų praėjo apie du šimtus metų. Iš esmės pasikeitė gyvenimo būdas, dažnas sako, kad labai pasikeitė ir vertybės. Ar praėjus tiek laiko supratimas, kad dorybė svarbesnė už gyvybę išliko? Kaip lietuviai vertina dorą?

Pabaiga. Taigi apibendrinant galima teigti, kad dorybę lietuviai vertina prieštaringai. Vieni laikosi tradicinio požiūrio į dorą, kaip vertybę. Tokie vadinami konservatyviais žmonėmis. Kiti vartoja šią sąvoką, bet nesuteikia jai tradicinio turinio. Šiais laikais dažna motina S.Daukanto žodžius, ko gero, perkurtų taip: „Sukis, vaikeli, kad tik sveikas gyvas liktum.“ Kur einame? Ar neištiks mūsų Sodomos ir Gomoros lemtis?

**Ar tikrai „žmogus per klystkelius suranda tikrą kelią“?**

Įžanga. Dievas sukūrė žmogų ir suteikė jam pačią didžiausią dovaną – laisvę. Gyvendamas žmogus gali rinktis, kaip elgtis, kokiu keliu eiti. Būdamas netobulas žmogus dažnai klysta. Ar tas klystkelis visada padeda jam suprasti savo klaidas ir kaip sūnui palaidūnui suvokus kaltę grįžti į tiesų kelią?

Pabaiga. Taigi apibendrinant galima teigti, kad žmogus ne visada per klystkelius suranda tikrą kelią. Tie, kurie atranda dvasinių jėgų sustoti klystkely, paklausyti savo sąžinės balso, kurie tinkamai įvertina veiksmų pasekmes, suranda tikrą kelią. Kitiems tai tampa neįmanoma misija. Užgniaužę savo sąžinės balsą, nesistengia keisti savo lengvabūdiško, malonumais paremto gyvenimo. Tokių laukia dvasinis ar net ir fizinis susinaikinimas.

**Kas yra gyvenimo prasmė?**

Įžanga. Pasak A. Kamiu, rašytojo ir filosofo egzistencialisto, baisiausia ne gyvybės netekti, o nugyventi gyvenimą be tikslo, be prasmės. Ir, ko gero, nesvarbu, kokiu laiku žmogus gyvena, kokiam socialiniam sluoksniui priklauso ar kuo dirba, gyvenimo prasmės klausimas bus aktualus kiekvienam mąstančiam žmogui. Manau, prasmė atsiranda tada, kai gyvename dėl šeimos, kai dirbame iš pašaukimo mėgstamą darbą, kai reikiamu momentu savo gyvenimą skiriame Tėvynei.

Pabaiga. Apibendrinant galima teigti, kad gyvenimo prasmė priklauso nuo žmogaus vertybių. Išmintingas ir doras žmogus, rūpindamasis savo artimaisiais, juos mylėdamas, kūrybiškai užsiimdamas įdomia, prasminga veikla ar siekdamas gerovės savo gimtajam kraštui ypač sunkiu laikotarpiu, visų pirma gyvens dėl kitų. O būtent tai ir yra kilniausias tikslas, didžiausia gyvenimo prasmė.