**3. Į kokius gyvenimo klausimus šiuolaikiniam žmogui atsako Antikos literatūra?**

Devintokės Emilijos rašinys

Antikos literatūra – tai senovės graikų ir romėnų literatūra, kuri buvo rašoma VIII a.pr.Kr – Va. Nors praėjo keli tūkstantmečiai, gyvenimas labai pasikeitė, bet žmonės vis tiek skaito antikinę literatūrą. Tai ko gi prieš daugybę metų parašyti kūriniai gali pamokyti šiuolaikinį žmogų?

Šiuolaikinis žmogus, skaitydamas Antikos literatūrą, gali rasti atsakymą į klausimą, ar visada žmogaus išleisti įstatymai yra teisingi. Šiomis dienomis yra labai daug diskutuojama apie eutanazijos įteisinimą. Eutanazija iš esmės skamba kaip visai nebloga mintis, juk padėtume žmonėms numirti, kad jie nekęstų kančių ir artimiesiems būtų mažiau vargo. Bet tada kyla klausimas: kam šitiek metų reikėjo laikytis Hipokrato priesaikos? Juk ji skelbia, kad gydytojas privalo padėti pacientui iki paskutinio atodūsio, o ne pagreitinti jam tą „atodūsį“ išleisti. Manau, kad ne veltui šitiek metų buvo laikomasi šios priesaikos. O dabar tiesiog paimtumėme ir pakeistumėme taip, kaip norime, kaip mums patogu. Galų gale įteisinta eutanazija nusižengtų dieviškajam įsakymui – nežudyk. Apie tokius netobulus žmogiškuosius įstatymus yra kalbama ir senovės graikų rašytojo Sofoklio kūrinyje „Antigonė“. Mergina Antigonė atsidūrė kryžkelėje tarp dviejų pasirinkimų : laikytis dieviškųjų ar žmogiškųjų įstatymų? Žmogiškasis –Kreonto, reikalaujantis nelaidoti brolio ir palikti jo kūną suplėšyti šunims, o dieviškasis – palaidoti brolį taip, kaip pridera, ir leisti jam keliauti į Hado karalystę. Antigonė paklūsta dievų įsakymui ir už tai yra nubaudžiama mirties bausme. Bet ar tai teisinga? Juk Kreonto įsakymas pagrįstas žiaurumu, pykčiu, kerštu, o dieviškieji – meile, pagarba mirusiajam. Kreontas savo gyvenimą baigė labai liūdnai, be žmonos, be sūnaus ir jautėsi kaltas dėl šių žmonių mirčių, tai neleido jam ramiai gyventi. Taigi manau, kad ne visi žmogiškieji įstatymai yra teisingi ir kad svarbiausia juos kuriant remtis sąžine bei pagarba kitam.

Dar Antikos literatūra paaiškina, kas yra tikrasis grožis. Tai dar viena šių laikų problema. Televizijoje ir kituose informacijos šaltiniuose yra be galo daug kalbama apie grožį. Šiuo metu grožis yra siejamas su išorės tobulinimu. Tačiau visiškai pamirštamas dvasios bei sielos puoselėjimas. Dabar vis populiarėja plastinės operacijos, daugelis yra jas pasidarę, tačiau dar gana daug žmonių apie jas svajoja, tik negali sau to leisti. O knygų, pavyzdžiui, žmonės skaito vis mažiau. Beje, skaitymas juk susijęs su dvasios bei proto puoselėjimu. Apie tokią tuštybę, tokį grožio supratimą yra kalbama mite apie Narcizą. Vaikinas įsimyli pats save. Jis nieko aplink nemato, tik savo išorinį grožį. Taip susižavėjęs savo išvaizda vaikinas nepriima ir meilės deivės Afroditės siųstos dovanos – mylėti kitą ir būti mylimam. Už tokį vertybių supainiojimą graikų dievai nubaudžia Narcizą mirties bausme. Tokia mito pabaiga rodo, kad graikai suprato, jog žmogus bus gražus tik tada, kai jis bus tiek gražios išvaizdos, tiek gražios sielos. Toks grožio supratimas yra nenuginčijama tiesa, kuria turime vadovautis ir šiandien.

Taigi apibendrinant galima teigti, kad nors Antikos kūriniai parašyti labai seniai, bet juose yra kalbama apie amžinąsias, tikrąsias vertybes, kurios svarbios ir šiomis dienomis. Kalbėdami apie leidžiamus įstatymus ir tikrąjį grožį, neturime pamiršti, kas yra svarbiausia: leidžiant įstatymus reikia vadovautis sąžine ir gėriu, o ne kerštu ir pykčiu, o tikrasis grožis yra tada, kai graži išorė dera su gražia siela.

488ž.

**3 (1) Į kokius gyvenimo klausimus šiuolaikiniam žmogui atsako Antikos literatūra?**

Devintoko Gedimino rašinys

Antikos literatūra – tai senovės graikų ir romėnų literatūra, kurta nuo VIII a.pr.Kr iki Va. Taigi kodėl šią beveik trijų tūkstantmečių senumo literatūrą turėtų skaityti XXI amžiaus žmogus? Manau, todėl, kad skaitydamas Antikos literatūrą žmogus atranda atsakymus į savo gyvenimo klausimus. Į kokius būtent?

Skaitydamas Antikos literatūrą žmogus gali rasti atsakymą į klausimą, ar visada žmonių išleisti įstatymai yra teisingi. Šiais laikais yra daug probleminių klausimų, į kuriuos atsakyti sunku. Vienas iš jų – eutanazija. Eutanazijos procedūra kertasi su krikščioniškuoju įstatymu: ne tu gyvybę žmogui suteikei, ne tu ir ją atimi. Tai dieviškasis įstatymas, kurį visi puikiai žino ir supranta. Tai kodėl gi dabar, XXI amžiuje, atsirado idėja padėti žmogui numirti? Apie žmogiškųjų įstatymų netobulumą kalbama ir Sofoklio tragedijoje „Antigonė“. Polineikui ir Eteokliui žuvus, jų dėdė Kreontas uždraudžia laidoti Polineiką, nes šis kovojo priešų pusėje. Kreonto įstatymas nehumaniškas, žiaurus, nes šitaip Polineiko siela yra pasmerkta klaidžioti tarp gyvųjų. Antigonė supranta, kad šis įsakymas yra neteisingas. Ji laiko šventa priederme įvykdyti nerašytą dievų įstatymą – palaidoti mirusiuosius, kad jie galėtų keliauti į Hado karalystę. Antigonės siekiai kyla iš meilės artimam ir pagarbos dievams, o Kreonto įsakymas – iš pykčio ir keršto. Taigi akivaizdu, kad žmonės dažnai klysta, todėl leidžiant įstatymus privalu nenusikalsti žmogiškumui.

Dar Antikos literatūra šiuolaikiniam žmogui paaiškina, kas yra tikrasis grožis. Šiais laikais mes esame pasimetę „Olialia pupyčių“ jūroje. Mums kasdien į galvą kalama, kad svarbiausia yra išorė, o vidus niekam nerūpi. Galbūt todėl šiandien tiek nedaug gražios sielos žmonių. Antikos literatūra kalba ir apie tai. Narcizas buvo gražios išvaizdos, bet ne sielos. Jis savimyla. Dėl to jį nubaudė Afroditė – pavertė šalta mirties gėle. O štai Odisėjas narsus, išmintingas, diplomatiškas, ištvermingas. Juk jis sugalvojo Trojos arklį, juk jis dešimt metų klajojo po jūras, kad grįžtų pas savo mylimąją Penelopę. Jis netgi atsisakė deivės Kalipsės meilės, amžinos jaunystės, kad grįžtų namo į gimtąją Itakę. Mano nuomone, Odisėjas toks žmogus, kurį senovės graikai laikė tobulu. Juk kalokagatijos idealas – tai fiziškai tobulas ir gražios sielos žmogus. Manau, kad šių laikų žmogui reikia permąstyti savo vertybes ir grįžti prie tikrųjų.

Taigi Antikos literatūra žmogui pasako, kas yra tikrosios, amžinosios vertybės, kurios nekinta laikui bėgant. Žmonės turėtų vadovautis žmogiškumu, priimdami įstatymus ar nuosprendžius. Taip pat jie neturėtų tapti kūno kulto aukomis ir užmiršti, kad labai svarbus yra ir vidinis žmogaus grožis. 373ž.