4. Užduotis 2 klasės mokiniams, aptarus O. Vaildo romaną ,,Dorianas Grėjus“(įrašytas rekomenduojamos literatūros sąraše) , I.Šeiniaus „Kuprelį“ bei H.Radausko poeziją.

Perskaitykite įvestį. Sugalvokite pavadinimą ir parašykite 250 žodžių rašinį. Savo rašinyje remkitės įvestimi, kultūrine ir asmenine patirtimi.

**Interviu su „Mis Lietuva 2002“ Vaida Grikšaite**

* *Kokia moteris, tavo supratimu, yra graži?*
* Svarbus ne tik išorinis grožis. Tikrai graži mergina turi vidinės šilumos, yra draugiška ir optimistiška. Man asmeniškai gražiausios tos, kurios nėra užrietusios nosies ir nuoširdžiai bendrauja su aplinkiniais.
* *Jaunimas neretai kaltinamas, kad neturi dvasinių vertybių, jiems rūpi tik pinigai ir vakarėliai... Kai kalbama apie grožio konkurso dalyves, toks požiūris tik sustiprėja. Ką apie tai manai?*
* Nesutinku. Jaunimas dabar siekia tokių tikslų, kurių jų seneliai net neįsivaizdavo. Mūsų karta mokosi, kalba keliomis užsienio kalbomis, važiuoja tobulintis į užsienį ir net pasiekia ten karjeros aukštumų. Aš pati studijuoju teisę ir ketinu siekti karjeros šioje srityje. O kad mums rūpi pinigai, vakarėliai, dar nereiškia, kad tai mums tapo svarbiausiais gyvenimo dalykais.

Jums gali padėti klausimai:

* Kaip vertinate ypatingą šių laikų dėmesį kūnui?
* Ar pasaulis bus geresnis, jei bus daug gražių žmonių?
* Kas yra vidinis žmogaus grožis?

**Galimas rašinio plano variantas**

**Ar grožis išgelbės pasaulį?**

I.Įžangos mintys: Yra manančių, kad artėja pasaulio pabaiga – tiek daug blogio, kad panašu į Sodomos ir Gomoros laikus. Kaip išgelbėti pasaulį? Ar tokią galią turi grožis?

II. Dėstymas.

1. Teiginys: Išorinio grožio sureikšminimas tikrai nepadarys pasaulio geresnio.

(Narcizas, Dorianas Grėjus)

1. Teiginys: Jei visą dėmesį skirsime vidiniam grožiui, tada galime tikėtis ir geresnio pasaulio.

(Kalokagatijos idealas, įvestis, asmeninė patirtis apie gerus poelgius, H.Radausko kuriama Pasaka kupina grožio ir gėrio.)

III. Išvados. Pagrindinė mintis: Grožis yra tik tada vertybė, kai jis dera su gerumu, gražiais poelgiais. Tai suvokdami galime pasaulį išgelbėti nuo pražūtingo blogio.