7. Literatūrinio rašinio pradmenys . (I.Šeinius „Kuprelis”)

Pastraipos teiginys: ***Pagrindinis kūrinio veikėjas Kuprelis yra gamtos žmogus.***

(VI pb., IX, apie pranašingus gamtos ženklus XXV, XXXVI, XXXVIII apie Dievą gamtoje)

**1)-** Mano mylimoji buvo tikrai kaip ankstyvas pavasaris. Žavinga kaip brėkštanti, žadanti aušra. Jos skaidrios žvilgančios akys tirpino širdį, gundino ją. Aš mylėjau ją, kaip naktis myli lakštingalos dainą...

**2) (IX iki Gundės)** Vasaros vakarais mėgau sėdėti prūdo krašte. Žiūrėdavau tuomet į ramų vandens ribuliavimą, į giliai paskendusius debesius. Skaičiau žvaigždes danguje. Dabojau, kuri didesnė, kuri mažesnė. Sekiau jų kelią. Ir man tuomet atrodė, kad aš visai išnykstu, virstu kažin kuo ir aukštai išskrendu. O paskui mane skrenda, genasi visos nakties daina. Dingsta viskas iš akių ir aš matau naujus pasaulius, pilnus kitokio, tobulesnio gyvenimo. Jaučiau patį Dievą...

**3)**Išlindo kažin iš kur juodas pakaruoklis debesėlis ir sustojo ties mumis viršuje. Išsiplėtė. Užtemdė saulę. Kažin kas ne taip pasidarė. Truputį šalta, lyg jis būt pavogęs ką.(Gundė pasakoja, kaip ją tėvai mušė)

 Vaidentuvėje stovėjo klaikus raudonas saulėleidis ir vis baisiau atrodė. Bijojau jo, užmiršti jį stengiaus. Tarytum pranašavo man ką.

**4)**Vienam, nežinau kokiam miške radau didelį kiaurą ąžuolą. Susukiau jame savo gūžtą. Neturėdamas ko daryti, nežinodamas kur dėtis, kiauras dienas slankiojau po mišką. Vakarais grįždavau savo ąžuolan, įlįsdavau drevėn ir užmigdavau tenai, lyg vandenyje nuskandintas. <...>    Išalkęs bruknių, spalgenų pasirinkdavau. Sukramtydavau jas. Radęs kur, grybą išsikepdavau. Ir jau būdavau sotus. Visai mažai man reikėjo. Dar gurkšnį vandens šaltinyje išgerdavau. Nuo jo man vėsiau pasidarydavo, galvoj kiek palengvėdavo.  
    Retkarčiais man būdavo beveik linksma. Vienas, vienas. Miške tylu, tylu. Kartais nusigandęs kiškis tarp krūmų švysterėja. Lapė pralekia, vilkas savo sermėgą parodo. Voverė riešutus lazdynuose braškina, gliaudo; įsikandus po vieną apušėn neša. Margai dryžas genys medžiu šokinėja; kala kiek įmanydamas jį iš visų pusių. Žalvarniai pačiose viršūnėse rėkauja, ant laibų šakų grakščiai supasi.  
    Neatsižiūriu aš į visus miško gyventojus. Visi jie man tapo artimi, lyg kokie giminės, kaimynai. Pažinau jų, regis, kiekvieną, beveik pasisveikinti galėčiau. Geniai kalė ir mano ąžuolą, nuo kirminų gynė ir ne kartą voveraitė ant jo pasėdėti atlėkdavo. Ir lapė nebijodavo pro šalį prasmukti. Vilkas beveik kasdien netolimais praeidavo.  
**5)** Jaučiau tuomet Dievą mažiausioj gėlėje, kuri saulės pusėn sukas, ir drugelyje, kuris suglaudęs sparnus ant jos nutupia. Jaučiau Dievą beržyne, kuris saulėleidyj ir vėjui nutilus ošia, ir bandoje, kuri sutemai artėjant pati namon traukia. Dievas tuomet buvo visur. Ore, vandenyje ir dirvoje.  
    Štai pasislepia saulė, savo spindulius sugaubus. Visa gamta suvirpa. Dievas iš jos atsitraukia, poilsiui palaiminęs.

* ***Remiantis išanalizuota medžiaga, suformuluojami svarbiausi argumentai, įrodantys pastraipos teiginį. Tai bus rašomos pastraipos tam tikras pastraipos planas, kuris reikalingas, kad mintis būtų nuosekliai vystoma.***

***Igno Šeiniaus romano „Kuprelis“ pagrindinis veikėjas Olesis yra gamtos žmogus.***

a)Kalbėdamas apie mylimąją ją lygina su gamta.

b) Gamtos ženkluose Kuprelis mato savo ateitį./ Gamtos ženklai Kupreliui yra pranašiški.

c) Gamtos pasaulis tampa Kupreliui prieglobsčiu sunkiausiais gyvenimo momentais.

d) Gamtoje Kuprelis jaučia Dievo buvimą.

* **Kiekvieną argumentą pagrindžiame kūriniu ir apibendrinam maža išvadėle, tik tada galima pereiti prie kito argumento.**

1. Kalbėdamas apie mylimąją ją lygina su gamta. Kupreliui jo mylimoji Gundė buvo be galo žavi. Tą jos išskirtinumą, ypatingumą atskleidžia pavartojami palyginimai: ji buvo „kaip aušra“, „kaip ankstyvas pavasaris“. Arti gamtos gyvenančiam žmogui įspūdinga yra lakštingalos giesmė, tad Kuprelis savo meilę Gundei palygina su nakties meile lakštingalos giesmei. Tokie žodžiai rodo, kad pagrindinis veikėjas yra poetiškos sielos, kuri dažniausiai ir atsiskleidžia gamtos pasaulyje.
2. Gamtos ženklai Kupreliui yra pranašiški. Jautrus žmogus kitaip žvelgia į gamtą. Gamta tarsi atsiliepia į jo džiaugsmus ir skausmus. Toks yra ir Kuprelis. Būdamas su Gunde ir klausydamas mylimosios žodžių apie tėvų nepritarimą jų draugystei, Kuprelis gamtos pasaulyje mato pranašiškus nelaimės ženklus. Juodam debesiui užklojus saulę, kyla nerimas, ryškėja veikėjo vidinė įtampa. Kuprelis jaučia, kad gali prarasti mylimąją. Dar vienas ženklas – klaikus, raudonas saulėlydis. Šie epitetai taip pat kuria baugią nuotaiką. Galima teigti, kad gamtos ženklai veikėjui lemia nelaimingą ateitį.
3. Gamtos pasaulis tampa Kupreliui prieglobsčiu sunkiausiais gyvenimo momentais. Jaunystėje išėjęs iš Šionfelto namų, vėliau praradęs Gundę, Kuprelis glaudžiasi ne prie žmonių, o prie gamtos. Naktimis sėdėdamas prie vandens, žiūrėdamas į žvaigždes, Olesis svajoja apie gražesnį, šviesesnį gyvenimą. Kai Gundė jį paliko, Kuprelis gyveno miške, ąžuolo drevėje. Šiam veikėjui gamtos pasaulis savas, patikimas, jis neišduoda. Miškas jį maitino, ramino jo sielą. Pasak Kuprelio, čia būdavo retkarčiais netgi linksma. Veikėjo artimumas gamtai, jo išgyvenimai gamtos pasaulyje atskleidžia vienišumą, nutolimą nuo žmonių bendruomenės.
4. Gamtoje Kuprelis jaučia Dievo buvimą. Tai ne pagoniškojo tikėjimo atspindžiai. Būdamas giliai tikintis krikščionis, veikėjas mato Dievo – pasaulio Kūrėjo – ženklus aplinkoje: kiekvienoje gėlelėje, drugelyje, pušyne. Toks požiūris rodo, kad veikėjas giliai jaučiantis ir mąstantis žmogus, pripažįstantis Aukščiausiojo galią.

* **Dabar visą medžiagą sudėkime į literatūrinę pastraipą.**

Nepamirškime:

1.Susieti šiuos aspektus tinkamomis siejimo priemonėmis.

2.Įsitikinti, kad mintys dėstomos nuosekliai, ir pamąstyti, gal reikia keisti aspektų eiliškumą.

3.Parašyti visos pastraipos išvadą.

***Igno Šeiniaus romano „Kuprelis“ pagrindinis veikėjas Olesis yra gamtos žmogus***  *Kalbėdamas apie mylimąją ją lygina su gamta. Kupreliui jo mylimoji Gundė buvo be galo žavi. Tą jos išskirtinumą, ypatingumą atskleidžia pavartoti palyginimai: ji buvo „kaip aušra“, „kaip ankstyvas pavasaris“. Arti gamtos gyvenančiam žmogui įspūdinga yra lakštingalos giesmė, tad Kuprelis savo meilę Gundei palygina su nakties meile lakštingalos giesmei. Tokie žodžiai rodo, kad pagrindinis veikėjas yra poetiškos sielos, kuri dažniausiai ir atsiskleidžia gamtos pasaulyje.* ***Be to,*** *gamtos ženklai Kupreliui yra pranašingi. Jautrus žmogus kitaip žvelgia į gamtą. Gamta tarsi atsiliepia į jo džiaugsmus ir skausmus. Toks yra ir Kuprelis. Būdamas su Gunde ir klausydamas jos žodžių apie tėvų nepritarimą jų draugystei, Kuprelis gamtos pasaulyje mato pranašingus nelaimės ženklus. Juodam debesiui užklojus saulę, kyla nerimas, ryškėja veikėjo vidinė įtampa. Kuprelis jaučia, kad gali prarasti mylimąją. Dar vienas ženklas – klaikus, raudonas saulėlydis. Šie epitetai taip pat kuria baugią nuotaiką. Galima teigti, kad gamtos ženklai veikėjui lemia nelaimingą ateitį.* ***Įdomu ir tai, kad*** *gamtoje Kuprelis jaučia Dievo buvimą. Tai ne pagoniškojo tikėjimo atspindžiai. Būdamas giliai tikintis, veikėjas mato Dievo – pasaulio Kūrėjo – ženklus aplinkoje: kiekvienoje gėlelėje, drugelyje, pušyne. Toks požiūris rodo, kad veikėjas yra giliai jaučiantis ir mąstantis žmogus, pripažįstantis Aukščiausiojo galią.* ***Todėl nenuostabu, kad Dievo sukurtas*** *gamtos pasaulis tampa Kupreliui prieglobsčiu sunkiausiais gyvenimo momentais. Jaunystėje išėjęs iš Šionfelto namų, vėliau praradęs Gundę, Kuprelis glaudžiasi ne prie žmonių, o prie gamtos. Naktimis sėdėdamas prie vandens, žiūrėdamas į žvaigždes, Olesis svajoja apie gražesnį, šviesesnį gyvenimą. Kai Gundė jį paliko, Kuprelis gyvena miške, ąžuolo drevėje. Šiam veikėjui gamtos pasaulis savas, patikimas, jis neišduoda. Miškas Olesį maitina, ramina jo sielą. Pasak Kuprelio, čia būdavo retkarčiais netgi linksma. Veikėjo artimumas gamtai, jo išgyvenimai gamtos pasaulyje, atskleidžia vienišumą, nutolimą nuo žmonių bendruomenės. Galima daryti išvadą, kad veikėjo artimumas gamtai, jo jausmų ir vidinių būsenų siejimas su gamtos pasauliu rodo impresionistinį šio romano pobūdį.*

(302 ž.)