2. Ar Tėvynė svarbi žmogui? (Mokomasis rašinys1klasei)

Tėvynė – tai žemė, kurioje žmogus gimė, augo, kur gyvena jo tėvai ir ilsisi protėviai. Tėvynė kaip ir motina žmogui viena. Yra labai gražių patarlių, atskleidžiančių gimtosios šalies svarbą. Pavyzdžiui, sakoma, kad savam krašte ir tvoros žydi. Ar tėvynė iš tiesų kiekvienam yra tokia svarbi?

Esu įsitikinusi, jog yra žmonių, kurie be Tėvynės negali gyventi. Nors pasaulyje daug kraštų, kurių peizažas įspūdingesnis, kur žmonės geriau gyvena, bet dauguma mano, kad visur gerai, o Lietuvoj geriausia. Apie stiprią meilę savo kraštui, tėvynės ilgesį kalba poetas išeivis Kazys Bradūnas eilėraštyje ,,Odisėjas buvo nekantrus“. Šį eilėraštį poetas parašė būdamas toli nuo tėvynės, Amerikoje. Ten jis atsirado po Antrojo pasaulinio karo, sovietams okupavus Lietuvą. Žmogus lygina savo likimą su Odisėjo likimu. Iš Antikos literatūros žinome, kad Odisėjas po Trojos karo 10 metų negalėjo grįžti į tėvynę. Eilėraščio lyrinis subjektas apgailestauja, kad jis negrįžta jau daugiau kaip trisdešimt metų. Eilėraštyje keliama problema: kaip gyventi be tėvynės? Pavartotos metaforos ,,perkirstas gyvenimas“, peršti žaizda“ atskleidžia begalinį skausmą, kurį išgyvena žmogus. Jis nejaučia keršto kaip Odisėjas. Žmogų apėmusi neviltis, liūdesys. Perskaitę eilėraštį suvokiame, kad žmogus, netekęs tėvynės neras laimės, jį nuolat lydės praradimo skausmas. Nereikia būti išeiviu, kad tai suprastum. Užtenka išvykti iš Lietuvos mėnesiui, pabūti svetimam krašte, kad pajustum, kaip gera grįžti į savo žemę. Taigi daugumai tėvynės niekas neatstos, ji svarbi ir brangi.

Vis dėlto reikia pripažinti, kad yra tokių žmonių, kuriems tėvynė nesukelia gilių šiltų jausmų. Šiais laikais visi daug kalba apie emigraciją. Aišku, gali atsitikti taip, kad kitos išeities nėra, bet juk dauguma ieško tik lengvesnio gyvenimo, geriau apmokamo darbo. Dažnai lietuvis nenori juodos duonos tėvynėj valgyt, geriau ponu svetimam krašte būti. Vienoje televizijos laidoje ,,Emigrantai“ buvo pasakojama apie lietuvius, kuriems labai patinka dirbti Ispanijos šiltnamiuose, skinti pomidorus. Jie daug metų ten gyvena, į Lietuvą negrįžta, nors čia ir tėvai, ir seneliai. Šiems žmonėms svarbiausia, kad turi butą, pavalgyti, o apie tėvynę jie daug nemąsto. Man sunku suprasti tokius žmones. Bet dar baisiau, kai gyvendami Lietuvoje lietuviai niekina savo kraštą, keikia jį, sako, kad nenori čia gyventi. Tokie žmonės dažniausiai neišsilavinę, neturi tikslų gyvenime, nesistengia kažko siekti ir toliau savo nosies nemato.

Taigi apibendrinant galima teigti, kad tėvynė ne visiems vienodai svarbi. Manau, kad dauguma tėvynę myli, tai žmonės patriotai. Bet yra ir tokių, kurie nesistengia „vardan tos Lietuvos“, jie renkasi gyvenimą svetur. Aš manau, kad ne ten tėvynė, kur gera, bet ten gera, kur tėvynė. 391ž.