**9. Moterų paveikslai lietuvių literatūroje** Mokomasis rašinys 3 klasei.

(Vincas Mykolaitis –Putinas, Šatrijos Ragana, Jonas Biliūnas)

1) Moteris – didžiulė mįslė ir paslaptis. Jau tai, kad visi į šį pasaulį atėjo išnešioti moters, daro ją ypatingą. Iš istorijos žinome, kad dėl moterų kilo karai, o meno kūriniai liudija didelę moterų – mūzų – galią. Šiame darbe bus kalbama apie tai, kaip moteris vaizduoja literatūroje lietuvių rašytojai – XXa. pradžios lyrinės psichologinės prozos kūrėja Šatrijos Ragana ir XXa. pirmosios pusės psichologinės intelektualinės prozos kūrėjas V. Mykolaitis – Putinas.

2) Grožinėje lietuvių literatūroje rašytojai yra sukūrę gana daug ryškių moterų paveikslų. Kas gi nežino Žemaitės Katrės ar Vingienės, J. Biliūno Juozapotos? Lietuvių autoriai jas vaizduoja ne tik kaip nuolankias žmonas, motinas, šeimos židinio saugotojas, bet ir žavias mylimąsias, laisvas asmenybes. Kokius gi moterų paveikslus sukūrė XXa. pradžios lyrinės psichologinės prozos kūrėja Šatrijos Ragana ir XXa. pirmosios pusės psichologinės intelektualinės prozos kūrėjas V. Mykolaitis – Putinas?

Šatrijos Ragana savo kūrinyje „Sename dvare“ sukūrė idealios motinos paveikslą. Kaip leidžia teigti apysakos lyrinė įžanga ir pabaiga, rašytoja tarsi norėjo sugrįžti į prarastą aukso amžių - savo vaikystę, kai laiminga gyveno Užvenčio dvare su seserimi ir broliais, su mylinčiu tėvu, kurio anksti neteko, ir brangia motina. Kūrinyje vaizduojama mamatė Marija be galo atsidavusi savo vaikams, ne savo pomėgius, o jų auklėjimą laiko didžiausia savo pareiga. Koks gi tas auklėjimas? Rašytoja, pati būdama puiki pedagogė, atskleidžia krikščioniškųjų vertybių ugdymo svarbą, auklėjimą, paremtą Biblijos mokymu. Mamatė aiškina, kad reikia daryti gerus darbus, tada vaiko sieloje užauga daug auksinių plunksnelių – tai patinka Dievuliui. Mirus Kazelei, mamatė įkalba Irusią atiduoti pačią gražiausią suknelę ir taip įrodyti, kad savo geriausiai draugei jai nieko negaila. Netgi mirtis vaikams nėra baisi – mamatė išmokė tikėti pomirtinio gyvenimo grožiu, tad išsiskyrimas bus laikinas. Mamatei svarbiausia užauginti dorus žmones. Be to, mamatė – lietuvybės puoselėtoja. Vaizduojamas kūrinio laikas – XIX a. pabaiga, spaudos draudimo metai. Mamatė nori, kad jos vaikai prisidėtų prie tautinio atgimimo. Ji sako, kad vaikai turi mokytis lietuvių kalbos, privalo išmanyti savo krašto istoriją. Doras žmogus, anot mamatės, turi būti patriotiškas. Mamatė ugdo vaikų meninį skonį. Visi trys vaikai noriai klausosi mamatės skambinamų klasikinės muzikos kūrinių. Meno grožį jaučiantis žmogus ir elgiasi dažniausiai dorai. Didelę reikšmę auklėjimui turi veikėjų ryšys su gamtos pasauliui. Jų apsilankymas dauboje – įspūdingame gamtos kampelyje – atskleidžia tikėjimą gėriu. Vaikai gėrisi žydinčiais augalais, žaliuojančiais medžiais ir tiki, kad čia gyvena geroji žynė, sauganti šitą grožį ir daranti gerus darbus. Taigi šiame kūrinyje ideali motina tai krikščioniškos pasaulėjautos asmenybė, ugdanti dvasines vaikų vertybes.

Kitokias moteris vaizduoja Vincas Mykolaitis -Putinas romane „Altorių šešėly“. Liucė – naujųjų laikų tragiško likimo moteris. Į Šatrijos Raganos veikėją mamatę Mariją Liucė galbūt panaši tik tuo, kad motinystė yra abiem didelė vertybė. Vis dėlto Liucė vaizduojama kitokia, ji neidealizuojama kaip mamatė... ......................................................................................

..........................................................................................................................................................

Taigi apibendrinant galima teigti, kad Šatrijos Raganos ir Putino vaizduojamas moteris –mamatę Mariją ir Liucę sieja tai, kas įgimta moteriai, – meilės, šeimos troškimas. Šatrijos Raganos veikėjos paveikslas idealizuojamas, ji vaizduojama kaip puiki motina, puoselėjanti tradicines krikščioniškąsias vertybes. Liucė – sudėtingo charakterio asmenybė, kovojanti už savo asmeninę laimę, bet netekusi gyvenimo atramų palūžta. Tokius skirtingus moterų paveikslus lėmė skirtinga rašytojų pasaulėjauta, kitokia gyvenimo patirtis.